XXXVII.  Ad An. Belvacensem canonicum.--Pro causa quae vertitur inter Henricum Belvacensem episcopum et An. canonicum.
ADRIANUS episcopus, servus servorum Dei, venerabili fratri AN. Belvacensi canonico, salutem et apostolicam benedictionem.
Causam quae super personatibus quarumdam ecclesiarum, quas dilectus filius noster O. abbas Sancti Dionysii tibi dicitur concessisse, inter te ac venerabilem fratrem nostrum Henricum Belvacensem episcopum agitatur, venerabili fratri nostro T. Parisiensi episcopo commisimus terminandam, per praesentia itaque scripta tibi mandamus, quatenus cum ab eo fueris evocatus, ad praesentiam ejus accedas, et quod ipse inter vos judicaverit, appellatione remota, suscipias et observes. Datum Romae apud Sanctum Petrum.